Parlement staak sy ondersoek na De RuyterAndré de Ruyter, uitvoerende hoof van Eskom. (Argieffoto) Die parlement se staande komitee oor openbare rekeninge (Skoor) het besluit om sy ondersoek na bewerings van rassisme en finansiële wanbestuur teen André de Ruyter, uitvoerende hoof van Eskom, op te skort. Dit is sodat die ondersoek wat deur Eskom van stapel gestuur is oor verwante aangeleenthede sy gang kan gaan. Die komitee is deur die minister van openbare ondernemings versoek om sy ondersoek te staak sodat daar nie parallelle ondersoeke plaasvind nie. Skoor het egter benadruk dat die opskorting van sy ondersoek nie verkeerd vertolk moet word as die opheffing van sy verantwoordelikheid nie. Mkhuleko Hlengwa, voorsitter van Skoor, het gesê die komitee is tevrede dat die mandaat en omvang van die Eskom-ondersoek al die wesenlike aspekte van die aantygings dek. Eskom het nou 90 dae om sy ondersoek na bewerings teen De Ruyter te ondersoek. “Die komitee glo dat parallelle ondersoeke op verkwistende uitgawes neerkom, en daarom sal die komitee op ŉ later stadium die uitkomste van die Eskom-ondersoek beoordeel om die komitee in staat te stel om toepaslike aanbevelings te maak.” Die voorsitter van die Eskom-raad sal aan die komitee redes moet verskaf vir die vertraging in sy besluit om ŉ ondersoek in te stel, aangesien die komitee van mening is dat die Eskom-ondersoek die gevolg is van Skoor se voorneme om ondersoek in te stel na die aantygings. “Die komitee is van mening dat daar ernstige probleme by Eskom is en dat die beweerde verbrokkeling in die verhouding tussen Eskom se uitvoerende hoof en die hoof verkrygingsbeampte ŉ negatiewe uitwerking het op kragvoorsiening in die algemeen, en op gesonde finansiële bestuur in die besonder.” Die komitee het gesê beurtkrag, wat in 2008 al begin het, is die gevolg van ernstige en diepgaande probleme by die kragvoorsiener en dat daar geen hoop is dat dit binnekort sal eindig indien die kwessies nie opgelos word nie. Die senior advokaat Ishmael Semenya is aan die begin van die maand aangestel om die bewerings teen De Ruyter te ondersoek. Semenya is ook versoek om aanbevelings te doen oor hoe die raad behoort op te tree teenoor enige spesifieke individue, indien daar enige ongerymdhede tydens die ondersoek aan die lig kom. De Ruyter word daarvan beskuldig dat hy van swart verskaffers ontslae wil raak ten gunste van wit ondernemings. Solly Tshitangano, Eskom se nou geskorste hoofverkrygingsbeampte, het sekere bewerings teen De Ruyter en ander senior Eskom-amptenare in ŉ brief aan Skoor gemaak.